**Η Επιθυμία και ο Φόβος του Ανθρώπου για Στενότερες Σχέσεις**

Pathwork Guide Διάλεξη Αρ.138 / 26 Νοεμβρίου 1965

Αγαπημένοι μου φίλοι, σας χαιρετώ. Σας φέρνω ευλογίες για αυτή τη συνάντηση και για κάθε βήμα και προσπάθεια που κάνετε προς την ανάπτυξη και την εξέλιξή σας. Μακάρι αυτή η διάλεξη να είναι ένα ακόμα σκαλοπάτι της πορεία σας προς τον εαυτό σας και την αυτοπραγμάτωσή σας.

Η μεγαλύτερη πάλη των ανθρώπων είναι αυτή μεταξύ της επιθυμίας τους να βγουν από την απομόνωση και τη μοναξιά και του φόβου τους να έρθουν κοντά και να έχουν στενή επαφή με κάποιο άλλο ον. Συχνά, η επιθυμία είναι το ίδιο δυνατή με τον φόβο με αποτέλεσμα οι άνθρωποι να έλκονται και να ωθούνται προς διαφορετικές κατευθύνσεις. Αυτό προκαλεί τεράστια πίεση. Ο πόνος της απομόνωσης θα ωθεί πάντα τους ανθρώπους να κάνουν απόπειρες να ξεφύγουν από αυτή. Όταν αυτές οι προσπάθειες μοιάζουν να είναι επιτυχείς, ο φόβος τους να πλησιάσουν τους άλλους τους κάνει να υποχωρούν και να τους απομακρύνουν. Έτσι, ο κύκλος συνεχίζεται με τους ανθρώπους αρχικά να βάζουν εμπόδια ανάμεσα στους ίδιους και τους άλλους και στη συνέχεια να τα καταστρέφουν.

Όλα τα άτομα που βρίσκονται σε ένα μονοπάτι όπως αυτό, θα δουν αργά ή γρήγορα τη δυσχερή θέση τους σε σχέση με αυτό το θέμα. Όλες οι διαταραχές, οι δυσαρμονίες και τα βάσανά τους έχουν τελικά κοινό παρονομαστή την πάλη ανάμεσα στην επιθυμία τους και το φόβο τους να πλησιάσουν τους άλλους. Οι καταστροφικές τάσεις σας και η επιμονή σας να διατηρείτε αυτά τα συναισθήματα είναι τα εμπόδια που σας διαχωρίζουν από τους άλλους.

Η σχέση σας με κάποιο άλλο άτομο μπορεί να είναι επιτυχημένη μόνο αν υποκινείστε από το εσώτερο ον σας. Αν η σχέση ορίζεται αποκλειστικά από την εξωτερική διάνοια και τη θέληση, αυτές οι ιδιότητες δεν θα μπορέσουν να βρουν τη λεπτή ισορροπία που θα σας επιτρέψει να εκφράζεστε αλλά και να προσλαμβάνετε την έκφραση του άλλου. Καθώς δεν μπορεί να φτιαχτεί κάποιος κανόνας για το ρυθμό αυτής της αμοιβαίας ανταλλαγής, ο εξωτερικός εγκέφαλος δεν μπορεί να βρει την ισορροπία. Ούτε το εγωιστικό μυαλό μπορεί να βρει την ισορροπία ανάμεσα στο να υπερασπίζεται τις θέσεις του και στο να υποχωρεί, στο να προσφέρει και να λαμβάνει, στο να συμμετέχει πότε ενεργά και πότε παθητικά. Αυτές οι λεπτές ισορροπίες δεν μπορούν να προσδιοριστούν με έναν προκαθορισμένο τρόπο. Ωστόσο, η εξωτερική διάνοια είναι ένα όργανο που θεσπίζει, προκαθορίζει και σκέφτεται μηχανικά. Καθορίζει τους κανόνες και τους νόμους. Από μόνη της όμως δεν είναι επαρκώς διαισθητική και ευέλικτη ώστε να αντιμετωπίσει την κάθε στιγμή έτσι όπως είναι και να ανταποκριθεί κατάλληλα. Για να ανταποκρίνεστε ευέλικτα πρέπει να ενεργοποιηθεί ο πυρήνας της ύπαρξής σας. Τότε η σχέση σας με κάποιο άλλο άτομο μπορεί να είναι αυθόρμητη και αμοιβαία ικανοποιητική.

Όταν δεν είστε σε επαφή με το εσώτερο ον σας δεν μπορείτε να λειτουργήσετε σωστά εκεί που η ζωή απαιτεί να ανταποκριθείτε δημιουργικά, ούτε μπορείτε να έρθετε σε επαφή με το εσώτερο ον κάποιου άλλου. Όμως αυτό, τελικά, σημαίνει να νιώθετε τον άλλο και να έρχεστε κοντά του και αυτό είναι που σας βγάζει από την απομόνωση. Όταν έχετε στενή σχέση με τους άλλους και τους νιώθετε, η έκφρασή σας κυλάει με το ρεύμα της ζωής και φέρνει μια ισχυρή ειρήνη. Όλα τα άλλα είναι πίεση, κόπος και μια πειθαρχία που δυσκολεύει και δεν συμβάλει στη μεγάλη ελευθερία και τη χαρά των στενών σχέσεων.

Όπως ήδη γνωρίζετε, τα ανθρώπινα όντα τρέμουν τον εαυτό τους. Κάνουν ό,τι είναι δυνατόν προκειμένου να αποφύγουν να κοιτάξουν τον εαυτό τους. Όταν θα έχετε ξεπεράσει κάποιες δυσκολίες και αντιστάσεις, θα ανακαλύψετε ότι οι φόβοι σας δεν ήταν δικαιολογημένοι. Θα αισθανθείτε ανακούφιση και στιγμές ζωντάνιας επειδή σε κάποια συγκεκριμένη στιγμή ήρθατε σε επαφή με το εσώτερο ον σας. Όταν αποφεύγετε τον εσώτερο εαυτό σας, είναι αδύνατον να έρθετε πραγματικά σε επαφή με τους άλλους. Επίσης, ξέρετε ότι μπορείτε να τον αποφύγετε με πολλούς τρόπους. Αν δεν έχετε έρθει πρώτα σε επαφή με τον αληθινό εαυτό σας, δεν μπορείτε να επιτρέψετε στον εαυτό σας την ελευθερία και την απουσία ελέγχου που απαιτούνται προκειμένου να μπορείτε να ανταποκρίνεστε μέσα από αυτό που υπάρχει μέσα σας.

Γιατί είναι τόσο μεγάλος ο φόβος για τον εαυτό και ο φόβος της επαφής με τους άλλους; Βασικά ο φόβος υπάρχει εξαιτίας των καταστροφικών στόχων των ανθρώπων και ιδιαίτερα του στόχου σας να αρνείστε να παραδοθείτε στη ζωή. Πολλοί από τους φίλους μου που εργάζονται σε ένα μονοπάτι όπως κι αυτό, έχουν έρθει αντιμέτωποι με αυτήν ακριβώς τη στάση βαθιά μέσα τους. Αν όλοι οι άνθρωποι ήταν πραγματικά πρόθυμοι να προσφέρουν αυτό που είναι, δηλαδή αυτό που ήδη είναι αλλά και τον εν δυνάμει εαυτό τους, αν ήταν πρόθυμοι να προσφέρουν τον καλύτερο εαυτό τους στη ζωή και το είχαν θέσει σκόπιμα αυτό σαν στόχο, δεν θα μπορούσαν να βρεθούν να συγκρούονται με τον εαυτό τους ή με τη ζωή. Όλοι σας έχετε τόσα πολλά και υπέροχα προσόντα που τα αγνοείτε ή τα αισθάνεστε μόνο αμυδρά. Και ακόμα κι αν τα αισθάνεστε, δεν σας περνάει από το μυαλό να τα προσφέρετε στη ζωή. Μόλις το πράξετε αυτό σκόπιμα, κάτι θα συμβεί. Θα υπάρξει μια μεγάλη μετακίνηση μέσα σας την οποία δεν έχετε κανένα λόγο να φοβάστε επειδή πρέπει να γίνει αρμονικά και με τάξη.

Ως άτομο μπορείτε να αλλάξετε και να μην είστε ένα απομονωμένο πλάσμα που κρατάει τα προσόντα του για τον εαυτό του και τα αφήνει πολλές φορές ανεκμετάλλευτα, χωρίς να έχει την πρόθεση να προσφέρει αυτά τα προσόντα προς όφελος της ζωής και της εξέλιξης, παρά ίσως μόνο με έναν αόριστο τρόπο. Τη στιγμή που θα κάνετε τη μετάβαση στη νέα κατάσταση και θα αφιερώσετε σκόπιμα το καλύτερο που είστε στη ζωή, η αλλαγή που θα συμβεί μέσα σας και σε όσα βιώνετε στην εξωτερική σας ζωή θα είναι τόσο δραστική που τα λόγια δεν μπορούν να το περιγράψουν. Αυτό που πριν ήταν δύσκολο, επίπονο, τρομακτικό, ζοφερό, τεταμένο και μοναχικό, θα γίνει εύκολο, θα διαιωνίζεται, θα είναι ήρεμο, ασφαλές και φωτεινό. Θα έχετε μια βαθιά αίσθηση ενότητας με τον κόσμο, με τους άλλους, με όλη τη διαδικασία της δημιουργίας.

Μέχρι να συμβεί αυτή η αλλαγή, θα βρίσκεστε αιωνίως μέσα σε μια δίνη να επιθυμείτε και να φοβάστε το ίδιο πράγμα. Κι αυτό είναι πραγματικά βασανιστήριο. Κάποιες φορές η επιθυμία σας είναι μεγαλύτερη, άλλες φορές ο φόβος σας είναι μεγαλύτερος. Το αποτέλεσμα θα είναι προβληματικό, επώδυνο και γεμάτο συγκρούσεις επειδή ταυτόχρονα τραβάτε και ωθείτε προς αντίθετες κατευθύνσεις. Τη στιγμή που θα αλλάξετε τη στάση σας με τον τρόπο που μόλις σας περιέγραψα, όλα θα μπουν στη θέση τους αυτομάτως. Αυτό είναι το πραγματικό κλειδί. Η διαμάχη ανάμεσα στην επιθυμία και τον φόβο σας να πλησιάσετε τους άλλους και την επιθυμία και τον φόβο σας να έρθετε σε στενή επαφή με τον εσώτερο εαυτό σας, δεν μπορεί να λήξει αποφασίζοντας να εγκαταλείψετε μια από τις δύο εναλλακτικές, δηλαδή είτε να αποφασίσετε να πλησιάσετε τους άλλους ή να τους κρατήσετε μακριά από σας. Αυτό δεν γίνεται. Μπορεί να λήξει μόνο όταν θα εγκαταλείψετε τους αρνητικούς και καταστροφικούς στόχους σας και προσφέρετε με χαρά στη ζωή το καλύτερο που είστε. Μόνο τότε θα βιώσετε ότι δεν υπάρχει τίποτα να φοβάστε στη ζωή πέραν της δική σας καταστροφικότητας. Όταν εγκαταλείψετε αυτή την καταστροφικότητα θα έχετε βρει το κλειδί της ζωής.

Αφιερώστε καθημερινά μερικά λεπτά σε σκέψεις όπως αυτή:

«Αυτό που ήδη είμαι θέλω να το αφιερώσω στη ζωή. Επιθυμώ η ζωή να χρησιμοποιήσει το καλύτερο που έχω και που είμαι. Μπορεί αυτή τη στιγμή να μην είμαι σίγουρος πώς θα μπορούσε να γίνει αυτό, αλλά ακόμα κι αν έχω κάποια ιδέα, θα επιτρέψω στην ανώτερη διάνοια και στη σοφία που υπάρχει μέσα μου να με καθοδηγήσουν. Θα αφήσω την ίδια τη ζωή να αποφασίσει με ποιον τρόπο μπορεί να γίνει μια γόνιμη ανταλλαγή ανάμεσα σε εκείνη και μένα, επειδή οτιδήποτε προσφέρω στη ζωή το έχω λάβει από αυτήν και επιθυμώ να το επιστρέψω στην κοσμική δεξαμενή για να επωφεληθούν όσο περισσότερο γίνεται και οι άλλοι. Αυτό θα εμπλουτίσει αναπόφευκτα και τη δική μου ζωή, στο βαθμό που προσφέρω με προθυμία στη ζωή, επειδή η αλήθεια είναι ότι η ζωή κι εγώ είμαστε ένα.

Όταν παρακρατώ κάτι από τη ζωή, παρακρατώ και από τον εαυτό μου. Όταν παρακρατώ κάτι από τους άλλους, παρακρατώ και από τον εαυτό μου. Αυτό που ήδη είμαι θέλω να το αφήσω να κυλήσει προς τη ζωή. Οτιδήποτε άλλο μέσα μου περιμένει να αποδώσει καρπούς και μπορεί να χρησιμοποιηθεί, ζητώ, αποφασίζω και επιθυμώ να χρησιμοποιηθεί εποικοδομητικά για να εμπλουτίσει την ατμόσφαιρα γύρω μου».

Αν κάνατε σκόπιμα τέτοιες σκέψεις και τις πιστεύατε εις βάθος, τα προβλήματα θα επιλύονταν από μόνα τους, θα έπαυε να υπάρχει πόνος και θα εμφανίζονταν λύσεις, ακόμα και για τα προβλήματα που μέχρι τώρα σας φαίνονταν απολύτως άλυτα. Μπορώ να σας βεβαιώσω, φίλοι μου, ότι αυτή η υπόσχεση, όπως και όλες οι άλλες υποσχέσεις που έχω κάνει, θα επιβεβαιωθούν και θα αποδειχθούν αληθινές.

Από την άλλη πλευρά, αν καθώς προφέρετε αυτά τα λόγια νιώθετε μια εσωτερική απροθυμία και δεν αισθάνεστε κάποια ροή ή αισθάνεστε κάποια αντίσταση, τότε θα ξέρετε πού οφείλεται ο πόνος που νιώθετε στην απομόνωσή σας και ο πόνος σας όταν σχετίζεστε με τους άλλους. Θα είναι οι ίδιοι. Στο βαθμό που υποφέρετε εξαιτίας της απομόνωσης σας, στον ίδιο βαθμό θα είναι προβληματικές και οδυνηρές οι σχέσεις σας με τους άλλους. Το κλειδί βρίσκεται στην επιθυμία σας να προσφέρετε στη ζωή αυτό που ήδη είστε και αυτό που μπορείτε να γίνετε. Όταν ακολουθείτε αυτή την επιθυμία, αυτομάτως απελευθερώνετε και γονιμοποιείτε κι άλλες κρυμμένες ικανότητες τις οποίες δεν μπορείτε να οραματιστείτε αυτή τη στιγμή καθώς εξακολουθείτε να βρίσκεστε μέσα στην οδυνηρή απομόνωσή σας.

Για να βρίσκεστε σε αρμονία με τη ζωή, πρέπει πρώτα να καλέσετε τις δυνάμεις που υπάρχουν μέσα σας. Όταν ξέρετε ότι αυτές οι δυνάμεις υπάρχουν, ακόμα αν δεν τις έχετε βιώσει πλήρως, αυτές θα ενεργοποιηθούν με όποιον εποικοδομητικό τρόπο κι αν επιλέξετε, εφόσον έχετε συνειδητά δηλώσει ότι αποδέχεστε την πραγματικότητά τους.

Η δεύτερη προσέγγιση προκειμένου να βρεθείτε σε αυτή τη μεγάλη αρμονία με το σύμπαν, με τον αληθινό σας εαυτό και με τους άλλους, είναι να καλλιεργήσετε συνολικά μια στάση βαθιά μέσα σας που να είναι συμβατή με τις ανώτερες δυνάμεις του πυρήνα της ύπαρξής σας. Μια τέτοια στάση σημαίνει να είστε απόλυτα εποικοδομητικοί σε όλες τις προσπάθειες, τις επιθυμίες και τους στόχους σας. Αν αντιμετωπίσετε κάθε κατάσταση με απόλυτη ειλικρίνεια αντί με τον συνηθισμένο επιφανειακό τρόπο με τον οποίο αντιμετωπίζετε τις καταστάσεις της ζωής, τότε θα πάψετε να έχετε ασυνείδητους και καταστροφικούς στόχους. Αν παρατηρείτε μόνο επιφανειακά τον εαυτό σας καθώς αυτός εκδηλώνεται μέσα στις καταστάσεις της ζωής, αυτό θα σας κάνει να παραβλέπετε το γεγονός ότι συχνά θεωρείτε δεδομένο έναν γενικό, θετικό στόχο που είναι δευτερεύων, ενώ ο κύριος στόχος της προσωπικότητας είναι στην πραγματικότητα καταστροφικός. Μπορεί ο ισχυρότερος και καταστροφικός στόχος να είναι διακριτικά καλυμμένος, όμως παρ’ όλα αυτά έχει μεγάλο αντίκτυπο. Αντιμετωπίζοντας στο σύνολό του κάθε θέμα όποτε αυτό εμφανίζεται και δίνοντας προσοχή σε όλες τις πτυχές του, συμπεριλαμβανομένων και των αληθινών συναισθημάτων και επιθυμιών σας, θα βρείτε ποια είναι η πραγματική στάση σας και ποιος είναι ο τρόπος που θα μπορούσε να γίνει πιο εποικοδομητική, πιο ειλικρινής και πιο δίκαιη. Αν καλλιεργήσετε αυτή την προσέγγιση, τότε ο εξωτερικός εαυτός σας θα είναι συμβατός με τις θείες δυνάμεις που υπάρχουν μέσα σας.

Υπάρχουν εκείνοι που καλλιεργούν μόνο μια από τις δύο προσεγγίσεις. Κάποιοι επικεντρώνονται μόνο στην ενεργοποίηση των κρυφών δυνάμεων, ενώ άλλοι επικεντρώνονται στην αντιμετώπιση του εαυτού τους και της εξωτερικής καταστροφικότητάς τους προκειμένου να την εξαλείψουν. Και οι δύο προσεγγίσεις έχουν την αξία τους, αλλά η μια χωρίς την άλλη έχει περιορισμένα αποτελέσματα. Είναι τόσο εύκολο να παραβλέψει κανείς αυτό που είναι εμφανές. Στην πρώτη περίπτωση παραβλέπει κανείς την αρνητικότητα. Στη δεύτερη περίπτωση, όταν κάποιος δεν έχει κανείς επίγνωση των κρυφών ικανοτήτων του, περιορίζει τις πιθανότητες αυτές να εκδηλωθούν. Ο πιο αποτελεσματικός τρόπος είναι η εφαρμογή και των δύο προσεγγίσεων. Αν καλλιεργηθούν και οι δύο κι αν ταυτόχρονα επιθυμείτε πραγματικά να συμβάλετε στη ζωή με κάθε δυνατό τρόπο, με όλα τα καλά που υπάρχουν μέσα σας, θα δείτε μια τεράστια δύναμη να λειτουργεί μέσα σας. Θα βιώσετε την αληθινή γαλήνη, ασφάλεια και ζωντάνια που ακολουθούν έπειτα από την ενεργοποίηση του εσώτερου εαυτού.

Ένα άλλο εμπόδιο στην επιθυμία κάποιου να προσφέρει στη ζωή με όλη τη δύναμη του όντος του είναι η βαθιά ριζωμένη παρανόηση ότι αν προσφέρεις στη ζωή, στερείς από τον εαυτό σου. Αντίστοιχα, κάνετε το λάθος να πιστεύετε ότι μόνο όταν αρπάζετε και μόνο όταν ασχολείστε αποκλειστικά με το δικό σας μικρό πλεονέκτημα θα πλουτίσετε τον εαυτό σας και θα δικαιώσετε τις απολαύσεις και τις επιθυμίες σας. Αυτή η βαθιά ριζωμένη πεποίθηση διέπει και παρακινεί όλους σας, σε κάποιο βαθμό τουλάχιστον. Αντιμετωπίζετε προβλήματα και απογοητεύσεις εκεί ακριβώς όπου υπάρχει αυτή η πεποίθηση στη ζωή σας, επειδή αυτή η εσφαλμένη πεποίθηση σας κάνει να ενεργείτε, να σκέφτεστε και να αισθάνεστε με έναν τρόπο που ζημιώνει τη ζωή, τους άλλους και αναπόφευκτα και τον εαυτό σας. Καθώς δεν αντιλαμβάνεστε τη δύναμη που έχουν οι εσφαλμένες πεποιθήσεις σας και δεν συνειδητοποιείτε καν ότι είναι εσφαλμένες, δεν μπορείτε να καταλάβετε γιατί οι προσπάθειές σας δεν έχουν αποτελέσματα. Εμπλέκεστε όλο και περισσότερο με την απογοήτευση και τις αρνητικές αλυσιδωτές αντιδράσεις χωρίς να μπορείτε να κατανοήσετε τη φύση και τη σημασία τους.

Τίποτα δεν απέχει περισσότερο από την αλήθεια από την πεποίθησή ότι είστε εσείς εναντίων κάποιου άλλου. Ως εκ τούτου, προτείνω έναν βαθύ διαλογισμό στον οποίο μπορείτε να θέσετε ως κύριο στόχο να προσδιορίσετε με ποιον τρόπο και σε ποιο βαθμό έχετε αυτή την εσφαλμένη πεποίθηση. Μόλις αποκτήσετε πλήρη επίγνωση του βαθμού που αυτή πεποίθηση σας ελέγχει στο επίπεδο του εγώ, σας συνιστώ να σκεφτείτε αυτά τα λόγια και να προσπαθήσετε να τα κατανοήσετε σε ένα επίπεδο στο οποίο υπάρχει η αντίθετη και ειλικρινής οπτική. Αντιμετωπίστε αυτόν τον εγωισμό έχοντας τη βαθύτερη επίγνωση ότι μόνο όταν επιθυμείτε να προσφέρετε στη ζωή μπορείτε να βιώσετε κάθε απόλαυση, χωρίς να σας την αρνηθεί κανείς. Τότε η ψυχή σας στο σύνολό της θα έχει εξοπλιστεί κατάλληλα. Θα έχετε μεγαλύτερες απολαύσεις επειδή θα έχετε ενεργοποιηθεί και κινητοποιηθεί με έναν εποικοδομητικό τρόπο και όχι με τον εγωισμό ή με κάποια άλλη καταστροφική συμπεριφορά. Η απομόνωση και η στάση «εγώ ενάντια στον άλλο» θα αντικατασταθούν από το «εγώ και ο άλλος».

Όταν η ψυχή σας είναι εξοπλισμένη με το «εγώ και ο άλλος», δεν υπάρχει πλέον διάσταση ανάμεσα σε αυτό που προσφέρετε και αυτό που λαμβάνετε. Δεν υπάρχει άρνηση προσφοράς στη ζωή και συνεπώς δεν υπάρχει βαθιά θλίψη, απομόνωση, σύγκρουση, ενοχή και απογοήτευση. Οι άνθρωποι τότε δεν χρειάζεται να ζήσουν την τρομερή σύγκρουση μέσα στην απομόνωση όπου θέλουν να προσεγγίσουν τους άλλους, αλλά μόλις το κατορθώνουν τους απομακρύνουν. Όταν οι άνθρωποι απομακρύνουν τα εμπόδια επειδή ο πόνος της απομόνωσης έχει γίνει αβάσταχτος, βάζουν νέα εμπόδια επειδή τους κυριεύει ο φόβος πως θα πλησιάσουν τους άλλους. Ο φόβος αυτός προέρχεται από τη λανθασμένη αρνητική πεποίθηση ότι πρέπει να προφυλάξουν τον εαυτό τους για να μην αφανιστεί. Οι άνθρωποι έχουν τη λανθασμένη πεποίθηση ότι η φύση της ζωής είναι κακοήθης μόνο στο βαθμό που οι εσώτεροι στόχοι τους είναι, έστω και μερικώς, καταστροφικοί και κακοήθεις. Αυτός ο φαύλος κύκλος μεταξύ της κακοήθειας της ζωής και της ανάγκης κάποιου να αντισταθεί στη ζωή, μπορεί να σπάσει μόνο όταν ο ίδιος θελήσει να συμβάλει γενναιόδωρα στη ζωή. Τότε, και μόνον τότε, θα διαπιστώσει το άτομο ότι η ζωή είναι όσο άκακη όσο είναι και ο εσώτερος εαυτός του. Ούτε περισσότερο, ούτε λιγότερο.

Ο φόβος της ένωσης, της συνάντησης, της προσέγγισης, των στενών επαφών, υπάρχει για όσο διάστημα η ψυχή του ατόμου είναι εξοπλισμένη αρνητικά. Σε μια τέτοια περίπτωση η ένωση μοιάζει τρομακτική και εμφανίζεται σα να τίθεται ένα θέμα «εγώ ενάντια στον άλλο». Όσο εξακολουθεί να σας τρομάζει το βάθος της ψυχής σας (και θα σας τρομάζει όταν έχετε αρνητικούς και καταστροφικούς στόχους) η ελεύθερη έκφραση θα είναι επικίνδυνη, η επαφή με τους άλλους θα είναι επικίνδυνη και θα πρέπει να αποφευχθεί πάση θυσία η ευτυχία της ένωσης επειδή απειλεί να εξαφανίσει τον έλεγχο. Χωρίς αυτόν τον έλεγχο, οι καταστροφικοί στόχοι σας θα μπορούσαν να πάρουν τα ηνία και να σας απειλήσουν με αφανισμό. Η εγκατάλειψη του ελέγχου μοιάζει με θάνατο, το ίδιο και το να παραιτηθεί κανείς από τον εγωισμό και την ασφάλεια για όσο διάστημα οι καταστροφικοί στόχοι επιμένουν να απασχολούν την ψυχή. Ως εκ τούτου, φαίνεται πως ο μόνος διαθέσιμος τρόπος για να διατηρήσει κάποιος την ατομικότητά του είναι βάζοντας εμπόδια γύρω από τον εαυτό. Μόνο αυτό φαίνεται πως κρατάει τον εαυτό ακέραιο. Η τραγωδία είναι ότι για όσο διάστημα υπάρχουν οι καταστροφικοί στόχοι στην ψυχή, η απομόνωση δίνει μια αίσθηση ταυτότητας και μοιάζει να διατηρεί την ατομικότητα. Ωστόσο, μόνο μέσα σε ένα αρνητικό πλαίσιο η απώλεια ελέγχου οδηγεί στο θάνατο ή σε μια απώλεια κυριαρχίας επί του εαυτού. Στο τέλος προκαλούνται ψυχικές διαταραχές από αυτή τη σύγκρουση.

Όμως όταν η ψυχή σας δεν θα πιστεύει πλέον στο «εγώ ενάντια στον άλλο», αλλά στο «εγώ και ο άλλος» και επομένως θα προσφέρετε αυτό που έχετε και αυτό που είστε στη ζωή, τότε δεν θα αισθάνεστε το φόβο της απώλειας ελέγχου επειδή η απώλεια ελέγχου του εγώ θα οδηγήσει σε έναν μεγαλύτερο, και κατά μια έννοια, καλύτερο, πληρέστερο και πιο υγιή έλεγχο. Έχοντας μια απόλυτα δημιουργική ψυχή, η προσωπικότητα μπορεί να εμπιστευτεί τις αυθόρμητες, ελεύθερες εκφράσεις που δεν έχουν περάσει από έλεγχο. Μπορεί να παραδοθεί στις εσωτερικές δυνάμεις, έτσι ώστε να δημιουργηθεί μια δονούμενη ένωση του εαυτού με τη δύναμη της ζωής που θα ρέει ελεύθερα. Αυτό μοιάζει με παραίτηση από τον άμεσο έλεγχο, όμως μέσα από αυτή την πράξη ενεργοποιούνται πολλές δημιουργικές δυνάμεις που βρίσκονται βαθιά στον πυρήνα του εαυτού. Αυτές κάνουν τον εαυτό να έχει εσαεί ικανότητες και του δίνουν μεγαλύτερο έλεγχο πάνω στη ζωή έτσι ώστε να μπορεί να καθορίζει τη μοίρα του με τον καλύτερο δυνατό τρόπο.

Υπάρχει αναγκαστικά προσκόλληση στον εαυτό όταν υπάρχει αρνητικότητα στην ψυχή. Διαφορετικά θα εκτεθούν οι καταστροφικοί στόχοι και στον εαυτό και στους άλλους και θα υπάρχει ο φόβος αυτοί οι στόχοι να πάρουν τον έλεγχο και εκδηλωθούν μέσα από καταστροφικές πράξεις. Συνεπώς, ο έλεγχος μοιάζει να είναι απαραίτητος. Ένας έλεγχος που εμποδίζει την ένωση, εμποδίζει την ελεύθερη έκφραση και την ήρεμη και χαρούμενη ζωή. Όσο πιο αυστηρός είναι ο έλεγχος, τόσο μεγαλύτερος είναι ο κίνδυνος η εσφαλμένη εσωτερική μετακίνηση να γίνει δυσβάσταχτη επειδή είναι περιορισμένη και η εξαντλημένη ψυχή να χαθεί μέσα στην παρατεταμένη αποξένωση από τον εαυτό της. Αυτό εξηγεί το φαινομενικά παράδοξο ότι εγκαταλείποντας τον έλεγχο θα υπάρξει καλύτερος έλεγχος, ενώ η προσκόλληση στον έλεγχο θα οδηγήσει τελικά στη απώλεια ελέγχου. Όλες οι μεγάλες πνευματικές αλήθειες επιφανειακά μοιάζουν αντιφατικές. Για να αντιληφθείτε την ενότητα που υπάρχει πίσω από αυτές τις αντιφάσεις, πρέπει να αφουγκραστείτε με τον εσώτερο εαυτό σας και να μην προσπαθήσετε να τις κατανοήσετε απλά με το μυαλό σας. Ο καλύτερος τρόπος για να βεβαιώσετε δηλώσεις σαν κι αυτές είναι βιώνοντας την αλήθεια τους. Αυτό μπορεί να γίνει μόνο αν κάνετε τα αντίστοιχα βήματα στην πορεία σας.

Πολλοί από εσάς, φίλοι μου, είστε πολύ κοντά σε αυτό όριο, σε αυτή την εξαιρετικά σημαντική μετάβαση να αφήσετε πίσω σας την απομονωμένη ζωή του εγωκεντρισμού και της απληστίας. Απαιτείτε σχεδόν τα πάντα από τους άλλους και ταυτόχρονα φοβάστε ότι οι άλλοι όχι μόνο δεν θα συμμορφωθούν με τις απαιτήσεις σας, αλλά θα απαιτήσουν από εσάς αυτό που εσείς πιστεύετε ότι είναι επικίνδυνο να τους προσφέρετε. Όταν ένα άτομο εξακολουθεί να βρίσκεται σε αυτή την κατάσταση, πρέπει να είναι βαθιά προβληματισμένο. Όμως το όριο για να περάσετε από αυτή την απομονωμένη κατάσταση στη νέα, αρμονική κατάσταση που περιέγραψα σε αυτή τη διάλεξη είναι πολύ κοντά και είναι πολύ εύκολο να το διασχίσετε.

Αν επιτρέψετε σε αυτά τα λόγια να γεμίσουν τη διάνοιά σας αλλά και την εσωτερική ύπαρξή σας και έχετε πράγματι καλή θέληση να ανακαλύψετε την αλήθεια του «εγώ και ο άλλος», θα βιώσετε πόσο ασφαλής, εύκολη και ευχάριστη θα γίνει η ζωή σας όταν απαλλαγείτε από την ψεύτικη ανάγκη σας να ακολουθείτε τους αρνητικούς στόχους σας. Όταν θέλετε εκδικητικά να νικήσετε τη ζωή, τους άλλους και τον εαυτό σας, παρακρατάτε το καλύτερο που είστε από τη ζωή για χάρη της υποτιθέμενης ασφάλειας και της ικανοποίησης των αρνητικών στόχων σας. Αυτούς τους αρνητικούς στόχους πρέπει να του συνειδητοποιήσετε τόσο ώστε κυριολεκτικά να σας κοιτάζουν στα μάτια. Μόνο τότε θα κατανοήσετε ξεκάθαρα τη ματαιότητά τους και μόνο τότε η προσωπικότητα θα μπορέσει να απαλλαγεί απ’ αυτούς. Δεν θα χρειάζεται πλέον να πολεμάτε και να βάζετε εμπόδια σε αυτό που επιθυμείτε πιο πολύ απ’ όλα, δηλαδή την βαθιά ικανοποίηση να είστε εξ ολοκλήρου ο εαυτός σας που σημαίνει, επίσης, να σας αποδέχονται και οι άλλοι για αυτό που πραγματικά είστε, χωρίς μάσκες και χωρίς προσχήματα, χωρίς μηχανισμούς χωριστικότητας τους οποίους εξακολουθείτε να πιστεύετε ότι πρέπει να χρησιμοποιείτε. Όταν θα απαλλαγείτε από τις μάσκες και τα εμπόδια που τοποθετούσατε με τόση προσοχή όλη σας τη ζωή, θα γίνετε ελεύθεροι και θα ξέρετε ότι αυτό που είστε είναι καλό. Όμως θα αποκτήσετε αυτή τη γνώση μόνο όταν θα προσφέρετε στη ζωή αυτό που είναι ήδη καλό μέσα σας.

Το «εγώ ενάντια στον άλλο» συνοψίζει ολόκληρο τον ανθρώπινο αγώνα. Όσο απλό κι αν είναι αυτό, εσείς δεν μπορείτε να κατανοήσετε αυτά τα λόγια, εκτός κι αν έχετε κάνει κάποια πρόοδο στην πορεία που σας οδηγεί βαθιά μέσα στον εαυτό σας. Τότε θα ξέρετε τι σημαίνουν αυτά τα λόγια. Καθώς θα μαθαίνετε να αφομοιώνετε εσωτερικά αυτά τα λόγια, θα πλησιάζετε την υπέρβαση του ορίου. Όλοι σας μπορείτε να κάνετε τώρα το πρώτο βήμα με έναν απλό διαλογισμό:

«Αποφασίζω να εγκαταλείψω το σφάλμα του «εγώ ενάντια στον άλλο». Στην πραγματικότητα δεν υπάρχει σύγκρουση, γι’ αυτό μπορώ να προσφέρω όλο τον εαυτό μου. Δεν ζητάω απλά βοήθεια από βαθιά μέσα μου, αλλά αποφασίζω να προσφέρω το καλύτερο που είμαι στη ζωή, χωρίς φόβο. Κάθε φόβος που εξακολουθεί να κρύβεται μέσα μου είναι ένα σφάλμα και έχω αποφασίσει να απαλλαγώ από αυτό το σφάλμα και να παραδώσω τον εαυτό μου στις θείες δυνάμεις προς τις οποίες είμαι εντελώς ανοιχτός. Εκφράζω τη βαθιά μου επιθυμία να κατανοήσω την αλήθεια του «εγώ και οι άλλοι είμαστε ένα» που σημαίνει ότι δεν υπάρχει σύγκρουση. Ως εκ τούτου, μπορώ να προσφέρω από τον εαυτό μου το καλύτερο που είμαι. Παραδίδομαι στις ανώτερες δυνάμεις ώστε η προσφορά του εαυτού μου να γίνει αρμονικά, ορθά, χωρίς πίεση και προσπάθεια».

Όποιος διαλογίζεται με αυτόν τον τρόπο αυξάνει τη δύναμη, τη ζωή, τη γαλήνη και το φως που υπάρχει μέσα του. Κάθε δυσκολία και κάθε πόνος θα αρχίσουν αργά ή γρήγορα να απομακρύνονται, ανάλογα με το βαθμό στον οποίο κάποιος αισθάνεται και ζει σύμφωνα με αυτό. Χρησιμοποιήστε αυτό το κλειδί, φίλοι μου, και όλα τα άλλα θα έρθουν. Είναι το πιο σημαντικό κλειδί το οποίο πολλοί από εσάς είστε πράγματι έτοιμοι να το χρησιμοποιήσετε, υπό τον όρο ότι θα αποφύγετε να χρησιμοποιήσετε επιφανειακές λέξεις που δεν έχουν εσωτερικό νόημα. Πολλοί από εσάς βρίσκεστε τώρα στο σημείο όπου μπορείτε πραγματικά να εννοείτε αυτά τα λόγια και να ξεκινήσετε να ζείτε έχοντας αυτή τη νέα στάση. Και τότε θα αρχίσει πραγματικά για σας η ζωή.

Τα πρώτα βήματα μπορεί να είναι η χρήση αυτής της απλής και όμορφης φόρμουλας ως μια γενική στάση ζωής. Αρχικά, καθώς θα παίρνετε μια πρώτη γεύση και θα δοκιμάζετε αυτή τη θεμελιώδη προσέγγιση στη ζωή, θα είστε σε θέση να την εφαρμόσετε σε συγκεκριμένα προβλήματα. Θα βρείτε σε κάθε πρόβλημα, όταν το εξετάσετε προσεκτικά, ως κοινό παρονομαστή τον φόβο σας να προσφέρετε κάτι από τον εαυτό σας και την καλλιέργεια μιας αρνητικής, καταστροφικής στάσης ή έστω μιας στάσης που αρνείται να προσφέρει στη ζωή. Γι’ αυτό έχετε το πρόβλημα και για όσο διάστημα επικρατεί αυτή η στάση, θα παραμένετε με αυτό το πρόβλημα. Δεν μπορείτε να αντιμετωπίσετε κάποιες καταστάσεις της ζωής επειδή κάνετε παρακρατήσεις στον εαυτό σας και επειδή πιστεύετε στο «εγώ ενάντια στον άλλο». Οι συνέπειες θα είναι ότι μέσα από μια σειρά αρνητικών αλυσιδωτών αντιδράσεων θα υποστείτε βλάβες και έτσι θα φαίνεται σαν να ήταν το συμπέρασμα «εγώ ενάντια στον άλλο» μια σωστή υπόθεση. Όσο πιο πολύ επιμένετε σε αυτή την υπόθεση, τόσο περισσότερο θα εξαπατάτε τον εαυτό σας στις περιοχές που είναι προβληματικές.

Το περίεργο είναι ότι σε κάποιους τομείς οι άνθρωποι μπορεί να αντιλαμβάνονται πλήρως την αλήθεια και να έχουν μια θετική και εποικοδομητική στάση απέναντι στη ζωή. Ως εκ τούτου, είναι ικανοποιημένοι και ευτυχισμένοι στους τομείς που δεν υπάρχουν αγωνίες, συγκρούσεις και όπου όλα προχωρούν εύκολα, επειδή οι θετικές αλυσιδωτές αντιδράσεις διαιωνίζονται. Την ίδια στιγμή όμως, στις προβληματικές περιοχές, οι άνθρωποι αντιδρούν στη ζωή με αντίθετο τρόπο και παρ’ όλα αυτά, δεν αντιλαμβάνονται τη διαφορά στον τρόπο με τον οποίο ανταποκρίνονται στη ζωή. Δεν βλέπουν ότι ο τρόπος που αντιμετωπίζουν τα πράγματα είναι η αιτία για την «καλή» ή την «κακή» τους τύχη, για την ικανοποίηση ή την απογοήτευσή τους. Γι’ αυτό είναι τόσο σημαντικό να αντιμετωπίζει κάποιος τον εαυτό του και να βλέπει ποιες είναι οι σκέψεις του, πώς αισθάνεται και τι πράττει. Όταν ανακαλύψετε τις διαφορές στη στάση σας σε διάφορες πτυχές της ζωής και δείτε την αντίστοιχη διαφορά στις εκδηλώσεις τους και στα βιώματά σας, θα σας είναι πιο εύκολο να αλλάξετε στις προβληματικές περιοχές από το «εγώ ενάντια στον άλλο» και να πάτε στο «εγώ και ο άλλος». Τότε θα είναι πιο εύκολο να παραιτηθείτε από την αντίστασή σας να χρησιμοποιήσετε το κλειδί της επιθυμίας σας να προσφέρετε με ενθουσιασμό το καλύτερο που είστε στη ζωή.

**Ερώτηση:** Μπορείτε να επεκταθείτε στο γιατί όταν κάποιος εμμένει στον έλεγχο αυτό οδηγεί στην απώλεια ελέγχου;

**Απάντηση:** Όταν η σύγκρουση υπάρχει επειδή πιστεύετε στο «εγώ ενάντια στον άλλο», πρέπει να ασκήσετε ισχυρό έλεγχο. Λέτε: «Πρέπει να κρατηθώ στον εαυτό μου, αλλιώς θα ζημιωθώ». Αυτός ο έλεγχος βασίζεται σε ένα λάθος συμπέρασμα. Προέρχεται από μια δυαδική αντίληψη της ζωής και γι’ αυτό είναι ένας βλαβερός και περιοριστικός έλεγχος. Βάζει δεσμά στις καλύτερες ικανότητές σας και εμποδίζει τις καλύτερες ικανότητες των άλλων να φτάσουν προς εσάς και να σας επηρεάσουν. Καθώς ασκείτε αυτόν τον έλεγχο, το καλύτερο που υπάρχει μέσα σας δεν μπορεί να αναδυθεί και να φτάσει στους άλλους. Το καλύτερο που υπάρχει μέσα στους άλλους δεν μπορεί να φτάσει σε σας.

Ο έλεγχος σε αυτή την περίπτωση είναι ένα συμπαγές τείχος που αποτελείται από τον φόβο και τη δυαδική αντίληψη σύμφωνα με την οποία οι άνθρωποι πρέπει να αμύνονται στη ζωή, παρακρατώντας από αυτή το καλύτερο που είναι και το καλύτερο που μπορούν να γίνουν. Αυτή η πεποίθηση σηκώνει ένα αδιαπέραστο τείχος σφάλματος και άμυνας. Όσο πιο ισχυρός είναι ο έλεγχος, τόσο μεγαλύτερο το τείχος και τόσο περισσότερο αποξενώνεται κανείς από το καλύτερο που υπάρχει μέσα του και μέσα στους άλλους, από όλα όσα είναι αληθινά, πραγματικά, δημιουργικά, ζωντανά και ευτυχή. Πίσω από το τείχος του ο άνθρωπος βρίσκεται διαχωρισμένος από τα καλύτερα της ζωής, συμπεριλαμβανομένου και του εαυτού του.

Όταν η ενέργεια χρησιμοποιείται διαρκώς άκαρπα και μάταια, όπως στην περίπτωση της ανέγερσης του τείχους που αφήνει έξω τα καλύτερα της ζωής, θα έρθει η στιγμή που θα χάσετε τον έλεγχο και δεν θα μπορείτε να αντιμετωπίσετε τη ζωή καθώς αυτή θα εκτυλίσσεται. Τότε δεν θα μπορείτε να χρησιμοποιήσετε τα προσωπικά πλεονεκτήματά σας εξαιτίας του υπερβολικού φόβου σας μη τυχόν και τα ανακαλύψετε. Η ανακάλυψη και η συνειδητοποίησή τους σας οδηγεί σε μια φυσική, ενωτική ροή που σας επιτρέπει να μοιράζεστε τα πλεονεκτήματα σας και με τους άλλους. Αυτή είναι η φύση κάθε καλού. Το καλό δεν μπορεί να υπάρχει μόνο του. Πρέπει να μεταβιβάζεται και στους άλλους. Πρέπει πάντα να συμπεριλαμβάνει και τους άλλους. Συνεπώς, όταν φοβάστε να συμπεριλάβετε τους άλλους ή να σας συμπεριλάβουν εκείνοι, υποχρεωτικά αρνείστε το καλύτερο που υπάρχει μέσα σας. Αυτό θα μπορέσετε όλοι σας να το επιβεβαιώσετε όταν θα ανιχνεύσετε ένα ανεπαίσθητο άγχος και μια δυσφορία όταν σκέφτεστε να επιτρέψετε στο καλύτερο που υπάρχει μέσα σας να εκτυλιχθεί. Υπάρχει ένας μηχανισμός που το εμποδίζει, που κάνει να φαίνεται πιο ασφαλές να είναι κανείς αντιπαραγωγικός και άγονος από πτυχές που προσανατολίζονται με φυσικό τρόπο στο να συμπεριλάβουν τους άλλους και να ενοποιηθούν με τη ζωή. Η ειρωνεία, φυσικά, είναι ότι χωρίς αυτές τις πτυχές οι άνθρωποι δεν μπορούν να ζήσουν ικανοποιητικά και να ανταπεξέλθουν σε αυτά που θα αντιμετωπίσουν. Γι’ αυτό το λόγο, ο έλεγχος που εμποδίζει τους ανθρώπους και τους φυλάει από τη ζωή θα τους οδηγήσει να χάσουν τον έλεγχο και να μη μπορούν να αντιμετωπίσουν τις καταστάσεις, ανεξάρτητα από τον τρόπο με τον οποίο μπορεί κάτι τέτοιο να εκδηλωθεί σε ένα άτομο.

Όταν βρίσκεστε μέσα στην ενότητα, δεν υπάρχει το «είτε/ή» επειδή υπάρχει πάντα το «εγώ και ο άλλος» κι έτσι δεν υπάρχει σύγκρουση μεταξύ του να προσφέρετε και να λαμβάνετε. Δεν μπορεί να υπάρξει σύγκρουση ελέγχου. Αν δεν φοβάστε να προσφέρετε, μπορείτε να λάβετε. Δεν γίνεται να σας εξαπατήσουν. Όταν φοβάστε να προσφέρετε, δεν μπορείτε να είστε ανοιχτοί για να λάβετε. Είναι αδύνατον. Γι’ αυτό το λόγο εξαπατάστε διαρκώς. Με αυτόν τον τρόπο ενισχύεται το εσφαλμένο συμπέρασμα με αποτέλεσμα να κλείνεστε ακόμα πιο πολύ στον εαυτό σας. Όμως όταν θα βρίσκεστε στην αλήθεια της ενότητας το να χρησιμοποιήσετε την ελευθερία που έχετε να προσφέρετε αυτό που είστε στη ζωή, θα σας κάνει να αισθάνεστε απολύτως άνετα όταν θα λαμβάνετε. Μπορείτε εύκολα να κρίνετε αυτό το γεγονός.

Στο βαθμό που φοβάστε να προσφέρετε, στον ίδιο βαθμό θα αισθάνεστε άβολα όταν λαμβάνετε. Έτσι, παραγκωνίζετε διακριτικά αυτά που σας προσφέρονται. Παρ’ όλο που ο παιδαριώδης και εγωιστικός στόχος σας είναι να λάβετε όσο πιο πολλά μπορείτε και να προσφέρετε όσο λιγότερο γίνεται, αυτό δεν είναι εφικτό, όχι μόνο επειδή οι άλλοι αρνούνται μια τόσο άδικη συμφωνία, αλλά επειδή κι εσείς δεν είστε ανοιχτοί σε κάτι τέτοιο. Η ψυχή σας δεν μπορεί να ανταποκριθεί στην αλήθεια και τον πνευματικό νόμο, συνεπώς, δεν μπορεί να είναι ανοιχτή για να λάβει όταν αρνείται να προσφέρει. Η άρνησή σας να λάβετε είναι κάτι περισσότερο από ενοχή, κάτι περισσότερο από τη βαθιά γνώση ότι δεν αξίζετε να λάβετε αφού αρνείστε να προσφέρετε, κάτι περισσότερο από εξιλέωση για την ενοχή σας. Είναι μια απλή μαθηματική εξίσωση ή ένας νόμος της φυσικής. Δεν μπορεί κανείς να παραβεί αυτούς τους νόμους. Έχουν τη δική τους τάξη. Είναι θέμα ψυχικής συμβατότητας.

Μόνο η ψυχή που βρίσκεται εντός της αλήθειας και συνεπώς μπορεί να προσφέρει άνετα και ανώδυνα τον καλύτερό εαυτό της (και υπάρχει διαφορά ανάμεσα στο να προσφέρει κάποιος αυτό που έχει και στο να προσφέρει αυτό που είναι) θα βιώσει τη μεγάλη ασφάλεια και τη χαρά αυτής της πράξης. Κατά την ίδια αναλογία, ένα τέτοιο άτομο μπορεί να λαμβάνει άνετα, ανώδυνα και με χαρά, έως ότου οι πτυχές όσων προσφέρει και όσων λαμβάνει να γίνουν πραγματικά ένα. Όταν κάποιος προσφέρει τον εαυτό του χωρίς προσπάθεια, θα λαμβάνει χωρίς προσπάθεια και συνεπώς, δεν θα υπάρχει απογοήτευση. Το άτομο δεν θα αισθάνεται πλέον ότι έχει εξαπατηθεί επειδή το ίδιο δεν εξαπατά τη ζωή κάνοντας παρακρατήσεις. Συνεπώς, ο ασφυκτικός και επίμονος έλεγχος γίνεται τελείως περιττός.

Ο έλεγχος που σας εμποδίζει να προσφέρετε τον καλύτερο εαυτό σας θα σας αποτρέψει αναγκαστικά από το να χρησιμοποιήσετε τις καλύτερες και ανώτερες δυνάμεις προς όφελός σας. Αυτές οι δυνάμεις παραμένουν άχρηστες. Έχουν καλυφθεί σε βαθμό που να αγνοείται η ίδια τους η ύπαρξη. Η πλευρά των ανθρώπων που είναι ικανή να τους καθοδηγήσει και να τους εμπνεύσει, δεν μπορεί να ενεργοποιήσει αυτές τις δυνάμεις για όσο διάστημα οι άνθρωποι δεν παραιτούνται από τον ασφυκτικό έλεγχο.

Θα σας αφήσω τώρα με το αίτημα και την ευχή, όλοι όσοι είστε παρόντες και όλοι όσοι διαβάζετε αυτά τα λόγια, να χρησιμοποιήσετε την φόρμουλα που σας έδωσα. Χρησιμοποιήστε την όσο πιο πολύ μπορείτε. Θελήσετε να την χρησιμοποιήσετε! Θα είναι μια θεραπευτική δύναμη. Θα μετατρέψει ό,τι είναι θολό και νεκρό σε ένα δυναμικό ρεύμα ζωής. Θα μετατρέψει ό,τι είναι απελπισμένο σε φωτεινή ελπίδα, ό,τι είναι τρομακτικό σε βαθιά ασφάλεια και εμπιστοσύνη. Θα μετατρέψει την περιορισμένη ζωή σας και θα την κάνει να έχει απεριόριστες δυνατότητες. Θα μετατρέψει το σκοτάδι και την απομόνωση και θα τα κάνει φως, ενότητα, συντροφικότητα, οικειότητα και τη γνώση ότι σας αγαπούν όπως είστε επειδή κι εσείς αγαπάτε όπως είστε. Θα μετατρέψει τη μοναξιά σας και το κενό σας και θα τα κάνει αφθονία παντού. Φίλοι μου, αυτά δεν είναι απλά λέξεις ή θεωρίες που μπορεί να πιστεύετε αόριστα ότι αφορούν σε ένα μακρινό μέλλον. Μπορούν να επαληθευτούν από τον καθένα από εσάς, όποτε εσείς αποφασίσετε να δοκιμάσετε την αλήθεια αυτών των λέξεων.

Να είστε εν ειρήνη, να είστε εν εαυτώ, να είστε εν Θεώ!